শিয়া ইসলাম
শিয়া ইসলাম, শিয়া মতবাদ বা আহলে তাশাইয়ু (আরবি: شيعة, প্রতিবর্ণীকৃত: Shīʿah; ফার্সি: شیعه; উর্দু: اہل تشیع‎‎) হল ইসলামের দ্বিতীয় বৃহত্তম শাখা। এই মতবাদ অনুসারে ইসলামের পয়গম্বর মুহম্মদ ﷺ তাঁর চাচাতো ভাই ও জামাতা আলী ইবনে আবী তালিবকে তাঁর স্থলাভিষিক্ত (খলিফা) ও পরবর্তী রাজনৈতিক ও আধ্যাত্মিক নেতা (ইমাম) হিসেবে মনোনীত করে যান, বিশেষত গাদীর খুমের ভাষণে, কিন্তু সকীফায় মুহম্মদের ﷺ অন্যান্য সাহাবা কর্তৃক অনুষ্ঠিত নির্বাচনের ফলস্বরূপ আলীকে তাঁর ন্যায্য খিলাফত থেকে বঞ্চিত করা হয়। এই দৃষ্টিভঙ্গি প্রাথমিকভাবে সুন্নি ইসলামের সঙ্গে বৈপরীত্য ধারণ করে। সুন্নি মুসলমানেরা বিশ্বাস করে যে, মুহম্মদ ﷺ মৃত্যুর পূর্বে কাউকে তাঁর স্থলাভিষিক্ত ঘোষণা করে যাননি এবং তারা সকীফায় মুসলমানদের একটি প্রবীণ গোষ্ঠীর দ্বারা মনোনীত আবু বকরকে নবীপরবর্তী প্রথম ন্যায়নিষ্ঠ (রাশিদুন) খলিফা হিসেবে বিবেচনা করে। শিয়া ইসলামের অনুসারী ব্যক্তিকে শীʿঈ বলে অভিহিত করা হয়। শিয়া ইসলাম গাদীর খুমে মুহম্মদের ﷺ ঘোষণা সংক্রান্ত একটি হাদিসের উপর নির্ভরশীল। শিয়া মুসলিমরা বিশ্বাস করে যে, মুহম্মদের ﷺ চাচাতো ভাই ও জামাতা আলী ইবনে আবী তালিবের ইসলামের আধ্যাত্মিক ও রাজনৈতিক নেতা হিসেবে মুহম্মদের ﷺ মনোনীত স্থলাভিষিক্ত হওয়ার কথা ছিল। এই বিশ্বাসটি পরবর্তীতে ইমামত তত্ত্বে বিকশিত হয়, এই ধারণা যে মুহম্মদের ﷺ নির্দিষ্ট কিছু বংশধর তথা আহল আল-বাইত হলেন ন্যায্য শাসক বা ইমাম। শিয়ারা আলীকে ঐশ্বরিকভাবে নিযুক্ত নবীপরবর্তী নেতা ও প্রথম ইমাম গণ্য করে। তারা এই ইমামতকে নবীবংশ বা আহল আল-বাইতের কতিপয় ইমাম পর্যন্ত বিস্তৃত করে। শিয়া বিশ্বাসমতে ইমামগণ মুসলিম উম্মাহের উপর বিশেষ আধ্যাত্মিক ও রাজনৈতিক কর্তৃত্বের পাশাপাশি নিষ্কলুষতা ও অভ্রান্ততার মতো ঈশ্বরপ্রদত্ত বৈশিষ্ট্য ধারণ করেন। যদিও শিয়া ইসলামের অসংখ্য শাখা ও উপদল রয়েছে, আধুনিক যুগে শিয়ারা প্রধানত তিনটি দলে বিভক্ত: ইসনা আশারিয়া, ইসমাইলি ও জায়েদি। ইসনা আশারিয়া বর্তমানকালে সর্ববৃহৎ ও সবচেয়ে প্রভাবশালী শিয়া উপদল। শিয়া মতবাদ ইসলামের দ্বিতীয় বৃহত্তম শাখা এবং গোটা মুসলিম বিশ্বের ১০ থেকে ১৫ শতাংশ শিয়া। ইসনা আশারিয়া হল শিয়া ইসলামের বৃহত্তম উপদল এবং শিয়া মুসলমানদের প্রায় ৮৫ শতাংশ ইসনা আশারিয়া মতাবলম্বী।